Conform articolului 16 alineatul (6) din Regulamentul FEIS, până la data de 31 mai a fiecărui an, Comisia prezintă Parlamentului European, Consiliului și Curții de Conturi un raport anual privind gestionarea Fondului de garantare al FEIS (denumit în continuare „FG FEIS”) în anul calendaristic anterior, care include o evaluare a adecvării valorii țintă și a nivelului FG FEIS și a necesității de realimentare a acestuia. Acest raport anual trebuie să conțină o prezentare a situației financiare a FG FEIS la sfârșitul anului calendaristic anterior, a fluxurilor financiare din cursul anului calendaristic anterior, precum și a tranzacțiilor semnificative și a oricăror informații relevante privind conturile financiare. Raportul trebuie, de asemenea, să includă informații privind gestiunea financiară, performanța și riscul aferent FG FEIS la sfârșitul anului calendaristic anterior.

În ceea ce privește operațiunile FEIS gestionate de FEI în cadrul componentei pentru IMM-uri, UE a angajat, în 2016, o sumă de 0,945 milioane EUR aferentă taxelor administrative ale FEI. Suma trebuie plătită către FEI la 30 iunie 2017. În plus, în 2016 a fost plătit către FEI un comision de lansare de 5 milioane EUR, de la o linie bugetară specifică în cadrul aceleiași componente.

Conform articolului 12 din Regulamentul FEIS, FG FEIS trebuie să constituie o rezervă de lichiditate din care urmează să fie plătită BEI în cazul în care se cere executarea garanției UE. În conformitate cu Acordul FEIS dintre UE și BEI, cererile de executare sunt plătite de FG FEIS atunci când cuantumul lor depășește fondurile aflate la dispoziția BEI în contul FEIS. Contul FEIS, gestionat de BEI, a fost instituit în vederea colectării veniturilor UE provenite din operațiunile FEIS aflate sub garanția UE și a sumelor recuperate și, în măsura în care soldul disponibil permite acest lucru, în vederea plății cererilor de executare a garanției UE.

Pentru 2016, a fost pusă inițial la dispoziția Fondului o sumă de 500 de milioane EUR, sub formă de credite de plată. Suma respectivă a fost plătită FG FEIS treptat, în perioada aprilie-iulie 2016.

În particular, piața a înregistrat o volatilitate ridicată în prima jumătate a anului, atitudinea operatorilor fiind influențată de încetinirea activității economice în China, de unele puncte slabe ale redresării economice din SUA și de scăderea prețurilor la produsele de bază (care a antrenat temeri legate de o posibilă recesiune), precum și de modificările modalităților Programului extins de achiziționare de active (EAPP) al BCE. Așa-numitele randamente de referință core și semi-core (DE, FR, NL, etc.) au fost negative pentru toate scadențele de până la circa 7 ani (în funcție de țară). La finalul celui de-al doilea trimestru, referendumul din Regatul Unit a condus la o creștere bruscă, dar de scurtă durată, a volatilității, urmată de o scădere importantă a randamentelor. Randamentul obligațiunilor de stat germane la 10 ani a scăzut, atingând pentru prima dată valori negative.

Pe parcursul etapei de constituire a portofoliului FG FEIS (aprilie-decembrie 2016), curba europeană a randamentului de referință a înregistrat o puternică inflexiune în jurul punctului de scadență de 7 ani. În particular, ratele pe termen scurt și mediu au scăzut cu 15 până la 35 de puncte de bază (1 punct de bază = 0,01 %), provocând o creștere a nivelurilor prețului obligațiunilor, care este invers proporțional cu rata dobânzii. Pe de altă parte, ratele pe termen lung au crescut cu 10 puncte de bază, modificând astfel panta curbei randamentului, care a atins nivelul său cel mai ridicat dintr-un interval de peste un an. Important de reținut este faptul că ratele dobânzii la anumite puncte de scadență-cheie au fluctuat semnificativ în această perioadă.

Durata portofoliului era de 3,5 ani la sfârșitul anului 2016, iar ratingul de credit mediu era „A”.

Cea mai mare parte a portofoliului este investită în titluri lichide, iar o parte adecvată (23 % din totalul valorii portofoliului) are o scadență de sub 12 luni.

Din punctul de vedere al duratei, riscului de credit și lichidității, profilul portofoliului a fost calibrat în conformitate cu fluxurile de numerar preconizate, provenite din operațiunile FEIS efectuate în temeiul garanției UE (de exemplu, cereri de executare prevăzute, venituri).

4.5.Performanță

Întrucât primele intrări ale FG FEIS au avut loc la 11 aprilie 2016, performanța de la începutul exercițiului până în prezent (YTD) se referă la perioada aprilie-decembrie 2016 și este calculată pe o bază ponderată în timp, pentru a nu fi afectată de dimensiunea portofoliului, care a crescut în mod considerabil pe parcursul anului.

Fondul a avut o performanță YTD absolută de 0,23 % în 2016. Acest rezultat ușor pozitiv a fost obținut în contextul unei volatilități a piețelor și al unor rate profund negative, în special în ceea ce privește expunerile pe care piețele le consideră ca fiind „fără risc de credit” și lichide .

5.Evaluarea adecvării valorii țintă și a nivelului FG FEIS

La finele anului 2016, totalul cumulat al împrumuturilor semnate în cadrul FEIS s-a ridicat la 21,3 miliarde EUR, el acoperind 28 state membre și fiind compus din 14,2 miliarde EUR semnate de BEI (121 de operațiuni) și din 7,1 miliarde EUR semnate de FEI (225 de operațiuni). În general, acest lucru reprezintă o creștere semnificativă față de anul 2015, la sfârșitul căruia totalul împrumuturilor semnate s-a ridicat la 1,2 miliarde EUR.

La finele anului 2016, soldul total al expunerii plătite acoperite de garanția UE s-a ridicat la aproape 4,4 miliarde EUR, față de 0,2 miliarde în 2015. Expunerea bugetului UE la eventuale plăți viitoare acoperite de garanția UE, legate de operațiuni semnate (plătite sau nu), s-a ridicat la 11,2 miliarde EUR.

În cadrul IIW, soldul expunerilor plătite acoperite de garanția UE a fost de 4,02 miliarde EUR, din care 3,98 miliarde EUR pentru operațiunile de împrumut și 0,04 miliarde EUR pentru operațiunile de cvasicapital.

În cazul în care aceste operațiuni vor genera pierderi, ele vor fi acoperite de garanția UE în conformitate cu termenii prevăzuți în Acordul FEIS. În particular, garanția UE în temeiul IIW este acordată sub forma unei garanții de primă pierdere a portofoliului pentru a acoperi operațiunile de împrumut ale BEI și sub forma unei garanții complete pentru operațiunile de capital/cvasicapital în care BEI investește același volum de resurse, pe risc propriu, în condiții de egalitate.

La finele anului 2016, în cadrul SMEW, totalul expunerilor existente acoperite de garanția UE a fost de 369,7 milioane EUR, din care 364,8 milioane EUR pentru operațiunile de garantare și 5,0 milioane EUR pentru operațiunile de capital.

În cazul în care aceste operațiuni vor genera pierderi, ele vor fi acoperite în principal prin contribuțiile Fondului de garantare pentru IMM-uri InnovFin, ale Mecanismului de garantare a împrumuturilor din cadrul programului COSME și ale Instrumentului financiar de garantare al EaSI. În ceea ce privește instrumentul de capital al SMEW (SMEW Equity Product), pierderile eventuale ar fi acoperite de garanția UE acordată în cadrul FEIS și al dispozitivului de primă pierdere InnovFin Equity (în cazul subcomponentei 2).

Valoarea țintă a FG FEIS este stabilită la 50 % din totalul obligațiilor aferente garanției UE, care se ridică în prezent la 16 miliarde EUR. Această țintă a fost calculată înainte de demararea activităților FEIS. Evaluarea internă a Comisiei referitoare la FEIS a concluzionat că provizionarea Fondului de garantare ar putea fi redusă în condiții de siguranță.

Evaluarea de risc a diferitelor produse sprijinite de garanția UE arată că, în ansamblu, în cazul unor eventuale cereri de executare a garanției, bugetul Uniunii ar fi protejat în mod adecvat, cu o rată țintă de provizionare a FG FEIS ajustată la 35 % (conform sugestiei formulate de Comisie în propunerea FEIS 2.0), ținând cont de recuperările, veniturile și restituirile provenite din operațiunile BEI. Curtea de Conturi a confirmat această evaluare.